b"\n_START_ARTICLE_\nDamin\n_START_SECTION_\nCerim\xc3\xb2nies\n_START_PARAGRAPH_\nEls lardil tenien dues cerim\xc3\xb2nies d'iniciaci\xc3\xb3 per als homes: la primera, luruku, que inclo\xc3\xafa la circumcisi\xc3\xb3, i la segona, warama, que inclo\xc3\xafa la subincisi\xc3\xb3 del penis. Per les dones no hi havia cap cerim\xc3\xb2nia, encara que tenien papers importants en les dels homes, especialment a la primera._NEWLINE_Alguns diuen que el damin fou un idioma secret, per\xc3\xb2 aix\xc3\xb2 no \xc3\xa9s del tot cert, ja que no s'evitava que els membres de la tribu Lardil que no havien passat per la iniciaci\xc3\xb3 sentissin parlar la llengua. No obstant, s'ensenyava durant la cerim\xc3\xb2nia warama i, per tant, a\xc3\xafllats d'aquells que no havien passat per la cerim\xc3\xb2nia encara. Es coneix, per\xc3\xb2, el cas d'un anci\xc3\xa0 que sense haver-se fet la subincisi\xc3\xb3 tenia un domini excel\xc2\xb7lent del damin, per\xc3\xb2 sembla un cas \xc3\xbanic._NEWLINE_Les paraules l\xc3\xa8xiques del damin estaven organitzades en camps sem\xc3\xa0ntics i dites en veu alta a l'home que feia la iniciaci\xc3\xb3 en una sola sessi\xc3\xb3. Cada vegada que es deia una paraula, una segona persona en deia la traducci\xc3\xb3 al lardil. No obstant, normalment eren necess\xc3\xa0ries diverses sessions abans que un novici domin\xc3\xa9s les bases de la llengua i la pogu\xc3\xa9s usar obertament a la comunitat. Un parlant deia haver apr\xc3\xa8s a parlar damin en una sola sessi\xc3\xb3, per\xc3\xb2 dos homes warama superiors van admetre que no tenien un ferm domini sobre el registre._NEWLINE_Una vegada s'aprenia el damin, els parlants eren coneguts com a Daminkurlda (posse\xc3\xafdors del damin). Ells parlaven en aquest registre en contexts religiosos i/o rituals, per\xc3\xb2 tamb\xc3\xa9 cada dia a la vida secular, quan anaven a l'estranger, quan seien a xafardejar, etc\xc3\xa8tera.\n_START_SECTION_\nOrigen del damin\n_START_PARAGRAPH_\nL'origen del damin \xc3\xa9s incert. Les tribus lardil i yankaal diuen que el damin va ser creat per un ser mitol\xc3\xb2gic durant el temps del somni. K. Hale i D. Nash creuen que fou inventat pels ancians lardil, ja que compta amb diversos aspectes trobats en jocs ling\xc3\xbc\xc3\xadstics arreu del m\xc3\xb3n, com convertir oclusives nasals com m i n en clics nasals, doblar consonants i similar. P. Memmott, N. Evans i R. Robinsi, d'altra banda, despr\xc3\xa9s d'estudiar la mitologia d'ambdues tribus, especulen que van ser els ancians yangkaal qui van inventar el damin i va introduir-se a la tribu lardil.\n_START_SECTION_\nSituaci\xc3\xb3 actual\n_START_PARAGRAPH_\nLes tradicions culturals de les tribus lardil i yankaal han estat en decad\xc3\xa8ncia durant d\xc3\xa8cades, i les seves lleng\xc3\xbces estan properes a l'extinci\xc3\xb3. L'\xc3\xbaltima cerim\xc3\xb2nia warama va celebrar-se la d\xc3\xa8cada dels 1950, de manera que actualment el damin no s'utilitza ni a la tribu lardil ni a la Yankaal. No obstant, recentment hi ha hagut un revifament de les tradicions culturals i s'ha celebrat la cerim\xc3\xb2nia luruku. Sembla, per tant, que tornar\xc3\xa0 a haver-hi cerim\xc3\xb2nies warama tamb\xc3\xa9.\n_START_SECTION_\nCaracter\xc3\xadstiques ling\xc3\xbc\xc3\xadstiques\n_START_PARAGRAPH_\nLa llengua damin \xc3\xa9s l'\xc3\xbanica llengua amb clics a la seva fon\xc3\xa8tica fora de l'\xc3\x80frica._NEWLINE_El damin tenia un l\xc3\xa8xic molt m\xc3\xa9s restringit i gen\xc3\xa8ric que la llengua quotidiana. Amb al voltat de cent cinquanta arrels l\xc3\xa8xiques, cada paraula en damin equivalia a diverses paraules del lardil o el yangkaal. Per exemple, tenia nom\xc3\xa9s dos pronoms, n!a (jo) i n!u (jo no, un altre), mentre que el lardil en tenia dinou, i tenia un prefix ant\xc3\xb2nim, el kuri-: jijuu (petit), kurijijuu (gran)._NEWLINE_Gramaticalment, el damin fa servir la mateixa morfologia que les lleng\xc3\xbces lardil i yangkaal, de manera que s\xc3\xb3n molt similars, guardant les difer\xc3\xa8ncies l\xc3\xa8xiques."